שירי האהבה של מרדכי מולדובן
שִׁירֵי הָאַהֲבָה שֶׁל מָרְדְּכַי מוֹלְדוֹבֵן; נִכְתְּבוּ בְּמַחְבֶּרֶת מַצְהִיבָה וּמְרֻפֶּטֶת ; טְמוּנָה בְּקִיר עֲלִיַּת הַגָּג שֶׁמֵּעַל לָאֻרְוָה; עַד שֶׁבָּאוּ לְתַקֵּן שָׁם עוֹד קוֹרָה נִשְׁמֶטֶת; שׁוּרוֹת הִתְקַלְּפוּ מִשְׁפָּטִים נִשְׁמָטִים מִן הָדַף; וּמִלִּים נָשְׁרוּ מִן הַמַּחְבֶּרֶת הַמִּתְפּוֹרֶרֶת ; וּבוֹעֶרֶת עָלְתָה מְגִלָּה הַכְּתוּבָה לְלֹא קְלָף ; וְנִשְּׁאָה כְּעַמּוּד עָנָן יוֹצֵא לַדָּרֶךְ; עֶדְנָה מוּזָרָה חָלְפָה בְּגוּפוֹ שֶׁל הַנַּגָּר; כְּשֶׁרָאָה אוֹתָן מִן הַחַלּוֹן פּוֹרְשׁוֹת כְּנָפַיִם ; אוֹתִיּוֹת מְרַחֲפוֹת מַרְפּוֹת מֵאֲחִיזַת הַנְּיָר; דּוֹאוֹת אֶל שְׁקִיעַת הַזָּהָב בֵּין הָעַרְבַּיִם ; הַנַּגָּר הַזָּקֵן הִצְטַלֵּב וְקָרָא בְּשֵׁם הַבְּתוּלָה ; אֶת רְחוֹב הַיְהוּדִים הוּא רָאָה לְעֵינָיו לְפֶתַע ; וְהוּא שׁוּב נַעַר פּוֹחֵז כְּאָז מַבִּיט בַּמֻּפְלָא ; לְרֶגַע שׁוּב קָמָה לִתְחִיָּה הָעֲיָרָה הַמֵּתָה ; מִן הַבַּיִת הַיָּשָׁן לֹא רָחוֹק מִקֶּבֶר הָאַחִים.; עֲשָׂבִים וּשְׁתִיקָה כִּסּוּ שָׁנִים עַל הַבּוֹר ; בְּמוֹרָד הַגִּבְעָה בְּחֶלְקַת יַעַר מְקֻלֶּלֶת ; בֵּין עַנְפֵי הָעֵצִים הַשָּׁמֶשׁ רִצְּדָה קַרְנִי אוֹר; שֶאַלְפֵי הַגּוּפוֹת נֶעֶרְמוּ אוֹתוֹ בֹּקֶר שֶׁל תְּכֵלֶת ; בְּלִי יָד וּמַצֵּבָה שָׁנִים בְּחֶלְקַת יַעַר עֲזוּבָה ; וְהַשִּׁירִים בַּעֲלִיַּת הַגָּג הִמְתִּינוּ בַּמַּחְבֶּרֶת; עוֹד קַיִץ עוֹד חֹרֶף מִזְּמַן לֹא הָיְתָה שָׁם אֻרְוָה ; כּוֹרֵעַ הַבַּיִת תַּחַת מַשָּׂא גַּגּוֹ קוֹרָה וְעוֹד קוֹרָה נִשְׁבֶּרֶת ; הַנַּגָּר הַזָּקֵן אָסַף אֶת כֵּלָיו שְפוּף קוֹמָה ; וְנָדַר שְׁנֵי נֵרוֹת לְקִדּוּשׁ הַפַּטְרוֹן וְהִבִּיט לַשָּׁמַיִם; גַּחֲלִילֵי אוֹרוֹת מְרַצְּדִים בַּמָּרוֹם בִּדְמָמָה; הוּא רָאָה רְסִיסֵי כּוֹכָבִים כְּדִמְעָה בָּעַיִן ; שָׁם בַּבַּיִת הַיָּשָׁן לֹא רָחוֹק מִקֶּבֶר הָאַחִים; שִׁירֵי הָאַהֲבָה שֶׁל מָרְדְּכַי מוֹלְדוֹבֵן; מִלִּים נִשְׁבָּרוֹת אוֹתִיּוֹת זוֹהֲרוֹת בַּתְּכֵלֶת; אֶל שֻׁלְחָנוֹ עִם זְהַב הַשְּׁקִיעָה רִחֲפָה מְגִלָּה כְּתוּבָה; לְלֹא קְלָף הִיא בּוֹעֶרֶת בָּאֵשׁ וְאֵינָהּ מְאֻכֶּלֶת; 